Nordkapp-klassen (1980)

Design

Nordkapp-klassen er bygget med en konvensjonell skrogform. Skipene er bygget med isbryterkapasitet, og tåler sjøgang godt. Skipene er spesielt laget for operasjoner i arktiske strøk, hvor sjøen kan være røff og sjansen for å møte is er stor. Skroget heller svakt utover, slik at faren for nedskruing skal være mindre dersom fartøyet skulle sette seg fast i isen. Helikopterdekket, kanondekket, bakken og brofronten er alle utstyrt med varmekabler for å forhindre ising, som oppstår når sjø og/eller regn treffer kaldt stål. 
Skroget gjør skipet stabilt, og skal holde samme stabilitet selv om det skulle legge seg 250 tonn ekstra vekt i form av is. Skrogformen gjør også skipet forholdsvis rolig selv i høy sjø, i motsetning til for eksempel KV «Svalbard» som er designet som en isbryter. Ellers ble det under design av skipsklassen lagt vekt på fart og manøvreringsegenskaper.

Navigasjon og sensorer

Nordkapp-klassen ble bygget med et norskbygget integrert system for navigasjon, ildledning, overvåkning og registrering. Systemet, forkortet NAVKIS, er levert av Kongsberg våpenfabrikk. Ved hjelp av dette systemet kombineres alle radarsystemene, GPS-logg, LORAN-C, Decca, gyrokompass og standardkompass, fartslogg, ekkolodd, sonar, vindmåler, IFF og optiske sikte- og overvåkningsmidler (så som infrarødt kamera etc.).
Nordkapp-klassen er utstyrt med et sonarsystem for deteksjon av undervannsbåter. I tillegg finnes der undervannstelefoni. 
Som sensor kan også Nordkapp-klassens helikopter regnes. Nordkapp-klassen er utstyrt med en helikopterhangar, og benyttet opprinnelig Westland Lynx helikoptre. 337 skvadronen hadde den siste landingen med Westland Lynx helikoptre på et kystvaktfartøy 7. desember 2014. Det nye helikopteret (NH90), planlegges å være operativt i Kystvakten fra 1. mai 2015 på KV Senja. Etter Senja skal KV Nordkapp og KV Andenes også ha disse helikoptrene om bord.

Våpen

Nordkapp-klassen er utstyrt med en 57 mm kanon, 3 stykk 12.7 mm mitraljøser, Mistral antiluft og synkeminer. Skipsklassen er konstruert for fiskerioppsyn og suverenitetshevdelse, og ikke først og fremst som et krigsfartøy med evne til å senke andre skip.

KV «Andenes»

«Andenes» har pennantnummer W322. Den tilhører ytre kystvakt. Under Gulfkrigen ble «Andenes» sendt som et av Norges bidrag. 
«Andenes» ble i juli 1994 kjørt på av Paul Watson, en kanadisk miljøverner som driver stiftelsen Sea Shepherd. Sea Sheperd er blant annet kjent fra Animal Planet, der de har et eget TV-program med navnet Whale Wars. 
3. desember 2013 gikk «Andenes» på grunn ved Rødbergodden i Lenvik kommune med 67 personer ombord. Skipet kom seg videre for egen maskin, men skadene under vannlinjen ble omfattende og det hersket noe usikkerhet om skipet skulle repareres eller vrakes. 
Først ble det vurdert å vrake henne høsten 2016, men hun ble satt i stand igjen og kunne observerves i tjeneste våren 2018. 
KV «Andenes» var senere i 2014 sendt til Syria under Operasjon RECSYR.

KV «Nordkapp»

KV «Nordkapp» har pennantnummer W320. Fartøyet tilhører ytre kystvakt nord og er stasjonert på Sortland. Fartøyet patruljerer Barentshavet fra den russiske grensa til Jan Mayen.

KV «Senja»

KV «Senja» har pennantnummer W321. Fartøyet tilhører ytre kystvakt nord og er stasjonert på Sortland. KV Senja ble i mai 2014 det første fartøyet i Sjøforsvaret med helikopteret NH-90 om bord.